सरकार को जिम्मेदार प्रतिनिधि भेजना चाहिए : केजरीवाल  
अन्ना के प्रमुख सहयोगी अरविंद केजरीवाल ने कहा कि अन्ना के सहयोगी चाहते हैं कि सरकार बातचीत के लिए जिम्मेदार प्रतिनिधियों को भेजे।
सामाजिक कार्यकर्ता अन्ना हजारे के प्रमुख सहयोगी अरविंद केजरीवाल ने मंगलवार को कहा कि अन्ना के सहयोगी चाहते हैं कि सरकार बातचीत के लिए जिम्मेदार प्रतिनिधियों को भेजे। केजरीवाल ने उन खबरों का खंडन किया, जिसमें कहा जा रहा था कि अन्ना के लोग केवल प्रधानमंत्री या कांग्रेस महासचिव राहुल गांधी से बातचीत करना चाहते हैं।  केजरीवाल ने संवाददाताओं से कहा, "यह खबर गलत है, हमने यह बात कभी नहीं कही कि हम केवल प्रधानमंत्री या राहुल गांधी से बात करेंगे। हम सिर्फ यह चाहते हैं कि सरकार जिम्मेदार प्रतिनिधियों को भेजे।" ज्ञात हो कि प्रभावी लोकपाल विधेयक की मांग को लेकर दिल्ली के रामलीला मैदान में अन्ना हजारे का अनशन मंगलवार को आठवें दिन में प्रवेश कर गया।  केजरीवाल ने कहा, "यह एक राजनीतिक समस्या है और इसका कोई राजनीतिक समाधान ही होगा। यदि सरकार चाहे तो 24 घंटे के भीतर इसका समाधान निकाल सकती है। लेकिन यह दुखद है कि सरकार की ओर से अभी तक कोई आधिकारिक सम्पर्क नहीं किया गया है।"